Saterdag 03 Julie
Sondag 04 Julie
Erediens Sondag 27 Junie
"Dit sê Ek vir julle, sodat julle vrede kan vind in My. In die wêreld sal julle dit moeilik hê, maar hou moed: Ek het die wêreld klaar oorwin"
Henry (Jnr) Boshoff
Babette van der Merwe
Staan in gebed vir die Kerk in Indië
Die Kerk in Indië is in 'n krisis. Propaganda, vervolging en die pandemie...
Geopende Deure Internasionaal doen 'n beroep op die wêreldwye Kerk om saam in gebed te staan vir ons broers en susters in Indië.
Ons gemeente word uitgenooi om in die bres te tree vir Indië en deel te wees van die 31 dae van gebed, van 1-31 Julie.
Daar is 'n spesiale gebedsgids saamgestel om die gebede vir Indië te rig. Gebedsgids kan gratis aflaai word op www.standfortruthindia.co.za
Wetgewing vereis dat alle lidmate skriftelike toestemming gee dat hulle inligting deur die gemeente gebruik mag word. Daar is 'n toestemmingsvorm wat jy asseblief moet invul en teken. Dit moet nie later nie as 30 Junie aan die kerkkantoor of een van die inligtingsbeamptes terug besorg word.
Jy kan die vorm op PDF aflaai by bit.ly/balPOPI
Ballito Gesinskerk verstaan dat u persoonlike inligting belangrik is vir u en dat u dit nie graag met ander wil deel nie. U privaatheid is vir ons ewe belangrik en ons is baie ernstig daaroor om enige inligting van u wat in ons besit is veilig te bewaar en om u inligting slegs op 'n wettige manier te gebruik.
Ons wil ook seker maak dat u verstaan hoe ons enige inligting van u gebruik, wie toegang het daartoe en vir watter doel dit aangewend word. Indien u vermoed dat die inligting op enige manier misbruik word of gebruik word vir enige doel buiten waarvoor dit bestem is, is u te enige tyd welkom om een van die inligtingsbeamptes te kontak.
Ons geregistreerde beamptes is:
Leonie Spangenberg – 032 946 1198
Louis Nel – 082 771 4925
Ons bewaar ons inligting elektronies op die Winkerk stelsel, waar alle inligting streng beveilig word deur geakkrediteerde veiligheidstelsels.
Kontakbesonderhede word bewaar op die gemeente se selfoon en op die kommunikasie beampte se rekenaar vir die uitsluitlike doel om met gemeentelede te kommunikeer.
Enige harde kopieë van u inligting word in ons kerkkantoor se kluis bewaar.
Persone wat volle toegang het tot u inligting is: Die Skriba, die Leraar en die Kommunikasie beampte.
Verder kry Kerkraadslede slegs beperkte inligting van persone in hulle wyke, wat naam, van, kontakbesonderhede, huisadres en verjaarsdagdatums behels.
Kategese personeel kry slegs beperkte inligting van kinders wat in hulle sorg is en behels naam, van en verjaarsdagdatum van kind asook kontakbesonderhede en huisadres van ouers.
U inligting sal op die volgende maniere gebruik word:
1. Om met u te kommunikeer via Whatsapp boodskappe, sms of per E-pos of om u telefonies te skakel indien nodig.
2. Om u verjaarsdag bekend te maak op ons weeklikse nuusbrief asook op ons webwerf.
3. Om u naam op ons nuusbrief en webwerf te plaas wanneer daar vir u voorbidding gedoen word, asook om per geleentheid 'n Whatsapp boodskap aan die gemeente uit te stuur vir voorbidding wanneer dit nodig is.
4. Vir algemene gemeentelike administrasie-doeleindes.
LET WEL: U besonderhede sal onder geen omstandighede bekend gemaak word aan enige instansies of persone buite die gemeente nie.
Die POPI wet (Wet nommer 4 van 2013) vereis dat elke lidmaat persoonlik skriftelik toestemming moet gee dat sy/haar inligtng deur die gemeente gebruik mag word soos hier bo uiteengesit. Vul asseblief die vorm in en besorg dit aan een van die Inligtingsbeamptes.
Die finansiële uitdagings van ons kerk
Die geouditeerde finansiële resultate van die kerk vir die periode Maart 2020 tot Februarie 2021 is gefinaliseer.
Daarvolgens het ons 'n tekort gerapporteer van R260,680 vir die tydperk. Die tekort is gefinansier deur 'n vermindering van ons belegging en lopende rekenings, dit is nie 'n gesonde beleid oor die langer termyn nie.
Ons 10de maand dankoffer het verminder met 20% teenoor die vorige jaar en daar was ook nie 'n basaar gedurende die jaar nie.
Verpligtinge teenoor Sending sowel as Ring en die Sinodale bydraes is almal nagekom. Die uitgawes was ook goed onder beheer gedurende die jaar.
Daar moet egter in gedagte gehou word dat die kerk vir 'n groot gedeelte van die vorige jaar nie aktief was nie en gevolglik het die maandelikse dankoffers en die erediens kollektes afgeneem. Dank en waardering moet egter uitgespreek word teenoor ons gemeentelede wat ten spyte van die moeilike omstandighede nog steeds hulle maandelikse bydraes gemaak het. Die pannekoekverkope het ook pragtig hulle deel bygedra.
Finansiële jaar Maart 2021 tot Februarie 2022
Vir die eerste drie maande van die nuwe jaar het ons 'n tekort van R38,723 gerapporteer. Die maandelikse dankoffers en eredienskollektes het gedurende April en Mei maand verder afgeneem nadat daar 'n verbetering was in Maart maand. Die uitgawes vir die periode is goed beheer en was 3% onder die begroting.
Die pannekoekverkope het weereens 'n goeie bydra gemaak oor die drie maande waarvoor ons baie dankbaar is.
Soos ek reeds genoem het is dit nie 'n gesonde beleid om ons maandelikse tekort te bly finansier deur ons belegging te verminder nie. Ons het dus elkeen se hulp en ondersteuning nodig om te sien hoe ons die finansiële uitdaging van die kerk kan verander.
Baie dankie vir u gereelde maandelikse ondersteuning . Saam kan ons sukses behaal en ons rol ten volle in die samelewing uitleef. Die Here seën u.
Die Leesrooster tekste vir die 5de Sondag van Koninkrykstyd: Markus 5:21-43, 2 Samuel 1:1, 17-27, Psalm 130 en 2 Korintiërs 8:7-15.
Sondag 27 Junie—Libië
Emmanuel* deel Jesus se verhaal met sy medeburgers, maar sy familie is bang dat dit hom in die moeilikheid sal bring. Bid vir sy beskerming terwyl hy die Evangelie met ander deel en dat baie harte ontvanklik sal wees vir sy getuienis.
Maandag 28 Junie—Marokko
Amal* (18) is die enigste gelowige in haar klein dorpie. Sy het baie vrae oor hoe die toekoms vir haar as die enigste Christen in haar dorp sal wees. Bid dat God aan haar die pad vorentoe sal wys en dat Hy haar in kontak met ander gelowiges sal bring.
Dinsdag 29 Junie—Tunisië
Naima* is 'n enkellopende vrou wat graag 'n goeie man wil vind. Bid vir die regte lewensmaat vir haar, en dat sy naby aan die Here sal bly en kragtig deur Hom gebruik sal word terwyl sy enkellopend is.
Woensdag 30 Junie—Bhoetan
Haatspraak en vals aantygings teen Christene neem toe op sosiale media. Dit bevorder haat teenoor Christene in die land. Bid dat gelowiges diep gewortel sal wees in Jesus, sodat hulle te midde van toenemende haat versterk sal word en gelowig sal bly.
Donderdag 01 Julie—Eritrea
Shiden* (in sy 30's) het meer as 'n dekade in die tronk deurgebring weens sy geloof. Dit gaan nou beter met hom as 'n paar jaar gelede, toe hy na sy vrylating depressie ervaar het. Hou aan om vir Shiden se volkome genesing van spanning en depressie te bid.
Vrydag 02 Julie—Uganda
Toe Dembe* (37) verlede jaar 'n Christen geword het, was die sjeik van sy moskee so kwaad dat hy mans gekry het om hom aan te val en al sy bokke te slag. Die mans het hom daarvan beskuldig dat hy die sjeik se bokke gesteel het en hy is van diefstal aangekla. Bid dat God by Dembe, sy vrou en sy kinders sal wees terwyl hy wag om verhoor te word.
Saterdag 03 Julie—Kenia
Erina* (42) is verlam en blind. Sy oorweeg dit om na Islam terug te keer sodat sy hulp van haar familie kan ontvang. Tans annekseer haar broer haar ongeskiktheidstoelaag, wat haar sonder 'n inkomste los. Bid vir wysheid in hierdie situasie vir Erina en dat God in haar behoeftes sal voorsien.